Amnesty International

Amnesty i Danmark

Amnesty Internationals danske avdeling er en av de over 50 nasjonale seksjonene som utgjør Amnestys verdensomspennende medlemsorganisasjon. Den danske seksjonen ble opprettet i 1964. I Danmark har Amnesty ca. 100 000 medlemmer (2010).

Arbeidsformer

Amnestys målsetning er å skape folkelig press på de ansvarlige for krenkelser av menneskerettighetene i ulike land i verden. Derfor arbeider organisasjonen på å informere både sine medlemmer, politikere og offentligheten om aktuelle overgrep samt å engasjere medlemmer og støtter aktivt i forsvaret av menneskerettighetene.
Informasjon om overgrep kommuniseres gjennom dagspressen, Amnestys hjemmeside, nyhetsbrev og medlemsbrevet AMNESTY, som utkommer fire ganger årlig.
Amnesty arbeider også for å utbre kjennskapet til menneskerettighetskrenkelser, og menneskerettighetsområdet generelt, gjennom undervisning. Undervisningssenteret Amnesty Interactive produserer undervisningsmateriale og arrangerer foredrag om menneskerettigheter. Amnesty Interactive gjennomfører dessuten kurs for lærere i folkeskolens 8.–10. klasse.
Derutover legger organisasjonen vekt bak sine budskaper gjennom folkelig forankring. Eksempelvis har Amnesty en lang tradisjon for brevskrivningskampanjer, hvor medlemmer og støtter sender brev til personer som er urettmessig fengslet på grunn av deres politiske overbevisning, tro, kjønn, seksualitet eller annet. Under mottoet «Skriv for liv» sender AI Danmark brev til urettmessig fengslede verden over. Målet er dels å støtte de fengslede moralsk, dels å legge press på de ansvarlige for menneskerettighetskrenkelsene.
Underskriftsinnsamlinger er et annet virkemiddel som Amnesty tradisjonelt benytter til å skape folkelig press. I akutte situasjoner benytter Amnesty i Danmark sitt nettverk av frivillige til å innsamle underskrifter på SMS gjennom initiativet «Amnesty Lifeline».

Organisasjon i Danmark

Amnestys danske avdelings daglige arbeid koordineres fra sekretariatet i København, som beskjeftiger ca. 50 medarbeidere og et antall frivillige.
En gang i året holder Amnesty i Danmark landsmøte, hvor der velges et hovedstyre. Styreformann i Amnesty i Danmark er John Olsen (september 2010). Hovedstyret ansetter den danske generalsekretæren. Amnestys generalsekretær i Danmark er Lars Normann Jørgensen (september 2010).
Utover sekretariatet i København finnes en rekke lokalforeninger rundt om i landet. Lokalforeningene arbeider med å synliggjøre Amnesty og organisasjonens aktuelle kampanjer lokalt. Der finnes Amnesty-sentre i Århus, Odense, Aalborg og Frøslev. Sentrene står for å koordinere kontakten mellom lokalforeningene og sekretariatet i København.
Amnesty Youth er Amnestys ungdomsavdeling, som har grupper på gymnasier og andre ungdomsutdannelser i hele landet. En gang i året avholdes en «Nordic Youth Conference» for Amnestys nordiske ungdomsgrupper.

Amnesty i Norge

Amnesty Internationals norske avdeling ble stiftet på FNs menneskerettighetsdag 10. desember 1964. I begynnelsen ble organisasjonen drevet kun på frivillig basis, først i 1976 ble det besluttet av styret å opprette en halv stilling som daglig leder. I 1977 ble Amnesty International tildelt Nobels fredspris av Det Norske Nobelinstitutt for å levendegjøre FNs menneskerettserklæring og for å trygge grunnlaget for frihet, rettferd og fred i verden. Prisen sørget for at den jevne veksten som hadde vedvart siden stiftelsen nå økte kraftig. I dag har Amnesty International i Norge ca. 30 ansatte med hovedkontor i Oslo og fem distriktskontorer. I Oslo for region Øst, Stavanger for region Sør, Bergen for region Vest, Trondheim for region Midt og Tromsø for region Nord. Amnesty har i dag over 55 000 medlemmer og 60 000 sms-aktivister i Norge. I tillegg finnes det en rekke aktive Amnesty-grupper, student-grupper og Ungdom for Amnesty-grupper. Landsmøtet velger annet hvert år styret i Amnesty International i Norge. Styreleder for perioden 2013-2014 er Trygve G. Nordby.

Arbeidsmetoder

Amnesty Internationals arbeid går ut på å etterforske, å informere og å aksjonere. Amnesty har 300 etterforskere ved hovedkontoret i London som reiser rundt i verden for å dokumentere brudd på menneskerettighetene, og det Amnesty oppdager, blir formidlet videre gjennom en rekke kanaler. Sosiale medier brukes flittig for at medlemmer og andre interesserte kan følge med på arbeidet. Blant annet kan man følge Amnesty International i Norge på blogg, Twitter, Facebook og på organisasjonens hjemmeside.

Amnestys syn på OL-vertslandet Kina

Amnesty International utarbeidet en rapport om Kinas brudd på menneskerettigheter i forkant av Sommer-OL 2008. I en rapport fra 2008 anslo Amnesty International - basert på offentlig tilgjengelig informasjon -  at Kina henrettet 470 mennesker og dømte 1 860 til døden i 2007. Siden Kina ikke offentliggjør statistikk relatert til dødsstraff, kan tallene være høyere, og den USA-baserte organisasjonen Dui Hua Foundation anslår at det ble gjennomført 6 500 henrettelser i Kina i 2007.

Tildelingen av Nobels fredspris til Liu Xiaobo

Den kinesiske menneskerettighetsforkjemperen Liu Xiaobo ble tildelt Nobels fredspris i 2010, noe som ble fordømt av kinesiske myndigheter. Xiaobo ble i 2009 dømt til 11 års fengsel for "undergravende virksomhet" etter å ha støttet Charter 08 som krever demokratiske reformer i Kina. Amnesty har stilt krav til at han skal løslates, men han sitter fortsatt fengslet. Amnesty har videre krevd at han i fangenskap ikke skal tortureres eller mishandles, og at han skal få treffe både familie og advokater. Amnesty har arrangert flere aksjoner og demonstrasjoner til støtte for Xiaobo, blant annet i tiden etter at han ble tildelt fredsprisen.